open-index/open-wikipedia-markdown huggingface dataset:
Ferdinando Cesare Farra

El **Ferdinando Cesare Farra** (...) a l'è stad un studios e scritor italian.

## Biografia
Professor de letere italiane e latine al Licee Manzon, a vint agn, del 1936, el taca a dà foeura articoi in su la coltura e la lengua milanesa in su la rivista de la *Famiglia Meneghina* e anca in sui bolletin de l'Archivi Storegh Lombard.

Sota la guida del Lissander Vescont, l'ha fad vari studi de literadura lombarda, tant 'me quei in sui false atribuzzion al Gian Paol Lomazz, in su l'Academia de la Vall de Bregn e 'l dialet che doperaven, in su l'Academia di Trasformad, in sui oeuvere in milanes de l'Isep Parin e de l'Ironem Biragh.

L'ha organizad anca di cors de literadura milanesa con la Famiglia e l'è stad anca un gran studios del Lissander Manzon.

## Oeuvere
El Farra l'era minga un poeta ma el scriveva di liber e di liregh.

Apena finida la guerra el scriv un penser dedicad a la Madonina del Dom de Milan, che l'era stada quatada per orden del cardinal Schuster insì de protegela. In di agn '60 el dedica di scricc a Garegnan e a la soa Certosa e a Ceravall con la soa badia, e con quella chi la vinc el premi del Cenacol milanes del 1961.

Del 1966 el dà foeura el *Parnaso dialettale milanese contemporaneo* e des agn adree el seguirà el segond Parnas.

## Riferiment
*Ferdinando Cesare Farra - Milanesiabella
Via Brera

**Via Brera** a l'è una strada del center de Milan, che la traversa in vertical el quarter omonem.

A l'è considerada 'me vuna di vie pussee carateristeghe de la cità, cont el Palazz de Brera, che 'l gh'ha dent la pinacoteca omonema, e 'l Palazz Citeri, che l'è sed destacada de la pinacoteca: arent gh'è anca l'ort botanegh de Brera. Gh'è anca el Palazz Cusan, la Cà Banfi e 'l Palazz Pisani Dossi. In su la via gh'è anca la veggia cà del Carlo Dossi.

A l'è servida de la fermada Lanza de la linia M2 e Montenapoleone de la linia M2.

## Riferiment
*Urbanfile

## Alter proget
Tommaso Foti

El **Tommaso Foti** (Piasenza, 28 de avril 1960) a l'è un politegh italian, del 2 dicember 2024 Minister di Afar europee, Sud e politeghe de coesion del governo Meloni: deputad del 1999 al 2013 e del 2018 a adess, del 2022 fina a la soa nomina 'me minister, in sostituzzion del Raffaele Fitto mandad in Europa 'me comissari, l'è stad capogrup de Fradei d'Italia a la Cambra.

## Ligam de foeura
*Sit ofizzial

## Alter proget
Gaspar Cairan

El **Gaspar Cairan** (Milan o La Piev o Cairaa, prima del 1489 - Bressa, prima del 1517) a l'è stad un scultor lombard che, cont una furtunada carrera, el deventa l'esponent pussee important de la scoltura bressana del Renassiment: desmentegad de la critega, ghe sarà de spetà el secol XX per vedéll reabilitad.

## Bibliografia
*Giovanni Agosti, Intorno ai Cesari della Loggia di Brescia, in Vasco Frati, Ida Gianfranceschi, Franco Robecchi (a cura di), La Loggia di Brescia e la sua piazza. Evoluzione di un fulcro urbano nella storia di mezzo millennio, Brescia, Grafo, 1995, ISBN 88-7385-269-6.

## Alter proget
Reoport de Milan-Linaa

El **reoport de Milan-Linaa**, dedicad a l'Enrigh Forlanin, a l'è el terz reoport per capacità de la Lombardia, dopo quell de la Malpensa e quell de Oeuri. Doperad soratut per sgol nazzionai e europee a curta spera, el gh'ha domà un terminal e do piste.

El ciapa el nom de la frazzion de Linaa de Peschera, anca se la pupart del reoport a l'è in del territori de Segraa, cont una part a Milan: l'ingress l'è propi in tra Milan e Segraa. Vert del 1937, l'ha sostituid el camp d'aviazzion de Taliee, vert del 1910 e voramai pu bon.

A l'è servid de la stazzion omonema de la linia 4 de la metropolitana de Milan e de autobus che vann de la stazzion centrala al reoport e vize-versa: prima a gh'era el bus 73.

## Ligam de foeura
*Sit ofizzial

## Alter proget
Ario

L**Ario** (*Arius* in latin; Cirenaica, 256 - Costantinopel, 336) a l'è stad un vescov berber, fondador de la dotrina teologega de l'arianesim, che l'è stada giudegada 'me eresia in del concili de Nicea e che la s'è spantegada soratut in tra i popolazzion germaneghe.

## Riferiment
*Britannica

## Alter proget
Piazza Veggia (Berghem)

La **piazza Veggia** a l'è la piazza pussee importanta de la Cità Volta de Berghem che, al temp del liber comun, l'era el center de la vita publega. L'è conligada, a travers del portegad del Palazz de la Reson, a la piazza del Dom.

Oltra al Palazz de la Reson cont el so Musee del fresch, gh'è el Palazz del Podestà, la gesa de San Michel a l'arch, el Palazz Noeuv con la soa Biblioteca civega Angelo Mai, la fontana Contarin, el cafè del Tass e la statua del Tass.

## Bibliografia
*GianMario Petrò, Dalla Piazza di S. Vincenzo alla Piazza Nuova. I luoghi delle istituzioni tra l'età comunale e l'inizio della dominazione veneziana attraverso le carte, Sestante, 2008, ISBN 978-88-95184-91-3.

## Alter proget
Vison marin

El **vison marin** (nomm scientifegh: *Neogale (vison) macrodon*, Prentiss, 1903) l'era on animal de la fameja di Mustelidae. I vison marin i era nativ del Golf del Maine. L'animal pù vesin l'è 'l vison american.

Insemma a la Ludria del Giapon l'è vun di du Mustelidae a vesses estint in època stòrega.

## Etimologia
La paròla "vison" l'è originaria de la lengua francesa. Forsi la paròla francesa l'è originaria del francon **wiso*, *wissjo* de **wisulô(n)*. I gent Abenachi i ciamaven "*mousebeysoo*" (ròba masarada). Alter nomm del vison marin i è: marter d'acqua, ludria ross, e gatt pescador.

## Estinzion
El vison marin l'era casciaa per el sò pel. L'ann de la estinzion del vison marin è stimad intra 1860 e 1920. I ultim mòrt de vison marin suceden in 1880 visin de Jonesport, Maine e 1892 in la Isola Campobello.

## Riferiment


## Alter progett
Accademia de la Vall de Blegn

L**'Academia de la Vall de Blegn** a l'è stada un'academia fada su a Milan del 1590, el che esponent pussee important a l'era el Giovann Paol Lomazz.

El so lavorà pussee important, descovert del Dante Isella, a l'era el Rabisch, scrivud in d'un dialet arent al tesines de la vall de Blegn, i che fachit andaven a lavorà a Milan, milanesizad e cont anca di trace de bolognes, italian e spagnoeul, ispirad al lavorà macheronegh del Teofil Folengh.

## Riferiment
*Quei «facchini» del grottesco contro le leggi del Rinascimento
Biblioteca Nazzionala Braidensa

La **Biblioteca Nazzionala Braidensa** (*Biblioteca Nazionale Braidense* in italian) a l'è la terza biblioteca pussee sciora d'Italia per quantità de liber e l'è stada fada su de la Maria Teresa d'Austria del 1770, insì de havégh una biblioteca a Milan con pussee liber stampad, inveci de l'Ambrosiana, che la gh'haveva pussee de manoscrit, e 'l so nucli a l'era la collezzion del Carlo Pertusaa, crompada del Stat per fàlla minga andà foeura de Milan. Del 1773 la ciapa dent anca el patrimoni di Gesuita, che eren stad scassad, e insì del 1786 la derva al publegh, cont el nom de *Regia Imperialis Biblioteca Mediolanensis*: l'era anca sed de deposit legal de tucc i ducument stampad in del Ducad de Milan prima e in del Regn Lombard-Veneto poeu, al dì d'incoeu l'è domà per Milan.

La gh'ha sed in del Palazz de Brera e, del 2015, l'è part del sistema di Musee de la pinacoteca de Brera.

## Ligam de foeura
*Sit ofizzial

## Alter proget

## Vos corelade
*Archivi storegh Ricordi
*Ofizzi ricerca fond musegai
*Sala del Manzon
IULM

La **IULM** a l'è 'n università privada de Milan fada su del 1968 del Silvio Federico Baridon insema al Carlo Bo. La sigla la voleva dì "Istitut Universitari de Lengov Moderne" e l'è spartida in trè facoltà: art, moda e turismo; comunicazzion; interpretariad e traduzzion.

## Ligam de foeura
*Sit ofizzial

## Alter proget
Ipodrom La Maura

L**'ipodrom La Maura** a l'è vun di ipodrom de Milan, doperad per el trot e despess 'me sede di concert. Vert del 2015 in su 'na veggia pista de allenament de l'ipodrom de San Sir, l'ha sostituid el vegg ipodrom del trot.

## Ligam de foeura
*Sit ofizzial
Santuari de Santa Maria Bambina

El **Santuari de Santa Maria Bambina** l’è una gesa de Milan, in de la cità metropolitana e arcidiocesi de Milan . 

A l'è curiosa a nivell architetonegh perchè se po andàgh dent domà de l'ingress de 'n palazzi, quell di Moneghe de la Carità : quella roba chi l'è comuna cont i gese milanese de Mater Amabilis e de San Gabriell Arcangiol.

## Storia
El santuari el se troeuva indove gh’era la veggia gesa del Cinchcent de Sant Apollinar, pœu deconsacrada a la fin del secol XVIII e doperada per di mester civil: la Bambina Maria a l'è un simulacher fad de la Chiara Isabella Fornari per l'Alberico Simone, che l'era vun di pretendent al titol de vescov de Com  e che 'l s'era retirad del 1738 per di grev problema de salut e, rivad a Milan, ghe l'hann donad prima al sacerdot de la gesa de San March e, infin, del 1842 ai moneghe. 

La statueta l'è mituda del setember 1884 in l'infermaria del monester dopo che l'ha domandad una monega malada e 'l vot de setember la novizzia Giulia Macario, obligada in lecc per un incident, la guariss dopo havélla basada, roba che ghe dà fama miracolosa a lee. 

El grand desideri de la popolazzion de onorarla l'ha portad i moneghe a fà de l'infermaria un santuari del 1800 , che l’è destrugad di bombardament de Milan del 1943: la se salva domà la Madonina, portada in del leches. 

Quand che 'l conflit l'è finid el Cardinal Schuster ghe dà al Giovanni Muzio l'incaregh de tirà su an'mò el santuari che l'è vert ancamò del 1953, con dent anca di decorazzion salvade del vegg monesteri. 

El 4 november 1984 l’è stad visitad del Giovann Paol II per i cent agn del miracol, roba regordada de una targa a l'ingress. 

## Architetura
De fœura, la gesa la gh'ha un portal neoclassegh, che 'l resta de la gesa de prima e del che se po minga andàgh denter.  L'entrada, che la se fa de la cort di Moneghe de Carità, la mena a una faciada a vela recoverta de marmor colorad, de indove ‘l se po andà dent in del santuari. 

Dedent gh'è di piture del Luigi Filocamo e del Silvio Consadori, menter i mosaich inn de l'Achille Funi. 

## Riferiment


## Alter proget
Napoleon Bonapart 'me Mart pacificador

*Napoleon Bonapart 'me Mart pacificador a Londra del Canova
*Napoleon Bonapart 'me Mart pacificador, replica de la statua de sora in del Palazz de Brera
Napoleon Bonapart 'me Mart pacificador (Milan)

El **Napoleon Bonapart 'me Mart pacificador** a l'è una statua de la Cort d'onor del palazz de Brera fada de l'Antonio Canova e replica de la statua che l'haveva fad prima e che incoeu l'è in mostra a Londra.

Fornida del 1810, l'è stada voluda de l'Eugeni de Beauharnais: l'è mituda a Brera in atesa de 'n sit pussee bell e per fàgh un gran bell pedestall, ma el borlà del Napoleon la lassa in di soterrani de l'Academia. Del 1857 l'imperador austriegh el dà l'orden de fà su un pedestall e de metéla in di giardin publegh: l'è vun di darrer orden di austriegh a Milan e 'l sarà fad no.

Infin, rivad i Savoja, del 1859 l'è mituda in ocasion de la visita del Napoleon III in la cort de Brera, cont un descor del Giuli Carchen. Ghe sarà 'na noeuva inaugurazzion el 8 de november 1864 per el noeuv pedestall final.

## Bibliografia
*Giulio Carcano, Per l'inaugurazione della statua colossale di Napoleone I., opera di Canova, in Milano, il giorno XIV Agosto MDCCCLIX, Milano, coi tipi di Luigi di Giacomo Pirola, 1859.

## Alter proget
Bataia de Pavia (1525)

La **bataia de Pavia**, combatida ind la matina del 24 fevrer del 1525, l’è stait ol sconter decisiv dei Guerre d'Italia del 1521-1526 intra ol Regn de França e l’Imper dei Asburg del Carl V, imperador del Sacr Roman Imper e sovran de la Spagna, de l’Austria, dei Pais Bass e dei Do Sicilie.

L’armada francesa l’era guidada del re Francesc I de França, qe l’ha assediad la citaa de Pavia (allora part del Ducad de Milan a l'intern del Sacr Roman Imper) ind el otover del 1524 con 26200 soldads. La fanteria francesa l’era formada de 6000 soldads a pè frances e 17000 mercenari forester: 8000 svizer, 5000 todesc e 4000 italian (*[[Bande Nere]]*). La cavalleria francesa l’era formada de 2000 jendarm e 1200 lance. Ol Carl V, qe al g’hiva l’intenzion de s'ciepar l’assede, l’ha mandad un'armada de 22300 soldads de socors a Pavia (indove la stazionava la guarnijon imperial de 5000 todesc e 1000 spagnœui) sota ol comand del fiaming Carl de Lannoy, tenent imperial e vice-re de Napol, e del renegad frances e capitan jeneral Carl III, duca de Borbon. I olter plussee importants comandants i era la guida militar tedesca Georg Frundsberg, e ol capitan spagnœl Antonio de Leyva, qe l’era a'l comand de la guarnijon a l’intern de Pavia. La fanteria asburg l’era formada de 12000 todesc (Lansqenet), 5000 spagnœui e 3000 italian. Ind la fanteria, i arqibujer imperiai i faxiva part dei colonei spagnœui e dei *[[Doppelsöldner]]* todesc. La cavalleria imperial l’era formada de 1500 cavaller e 800 lance.

La bataia l’è staita combatida ind ol parc Viscontee de Mirabell de Pavia, fœra dei mure de la citaa. L’armada francesa l’è staita spartida e batida separadament ind una bataia de quater ore. Tants nobei frances i è staits copads e dei olter, cond anc ol Francesc I, i è staits caturads.

Ol Francesc I  l'è stait imprexonad ind la vexina torr de Pizigiton e despos l'è stait trasferid in Spagna, indove al stava ol Carl V per ol so prossem matrimone con l'Isabella de Portugall. Insema i ha firmads ol tratad de Madrid del 1526, col qual ol Francesc l’ha bandonad i so rivendicazion in su 'l Ducad Imperial de Milan e l’ha dait la Borgogna a la Cà d'Asburg in cambe de la so libertaa. Ol Francesc, però, l’ha denonziad ol tratad dop de la so liberazion e prest l’ha dervid anc'mò i ostilitaa per la Borgogna e Milan.

## Referiments
*  Battle of Pavia, in su *Oxford Reference*.
*  Battle of Pavia, in su *Enciclopedia Britannica*.
*
Francesco Cacucci

El **Francesco Cacucci** (Bari, 26 de avril 1943) a l'è un arcivescov catolegh italian, del 29 de otover 2020 arcivescov emerit de Bari-Bitonto.

A l'è ordenad pret de l'Enrico Nicodemo el 29 de sgiugn 1966 e del 1987 l'è fad vescov ausiliari de la diocesi e l'è ordenad de l'Andrea Mariano Magrassi. Del 1993 a l'è nomnad arcivescov de Otranto e del 1999 de Bari-Bitonto, a sostituì quell che l'heva fad vescov, che 'l s'era dimetud per reson de salut.

Del 2018, rivad a 75 agn, el se dimet, ma el Papa Franzesch ghe ordena de restà per alter du agn, l'è infin sostituid del Giuseppe Satriano, ma el resta fina ai prim dì del 2024 'me ministrador apostolegh. In la prima mità del 2022 l'è fad ministrador apostolegh de Cerignola-Ascoli Satriano.

## Riferiment
*Chiesa Cattolica

## Alter proget
Sant Isep

El **sant Isep**' (intorna al I secol) a l'è, segond el Noeuv Testament, el marid de la Maria e, donca, pader tegnud per tal del Gesù.

I Vangeli parlen poch de lu, e l'è tirad pu a man dopo che 'l Gesù el s'è perdud in del tempi, roba che la fa sospetà che 'l fuss mort intorna a quell temp. I prim letere cristiane e 'l Vangeli de March parlen nò del pader de Gesù, menter l'è tirad a man in di trii Vangeli pussee noeuv, con Giovann che 'l tira a man domà 'na voeulta: di Vangeli, tra l'alter, el se sa che 'l faseva el carpenter 'me lavorà. Om giust per el Matee, che 'l dopera 'me bas per la genealogia che 'l conligarà el Gesù al Re David, el sarà anca protagonista de la fuga in Egit per scapà de l'Erod el Grand.

La pupart di tradizzion in su de lu vegnen de test apocrif o de legende vegnude foeura pussee inanz: per esempi, l'è stad a longh vist 'me un vegg che l'haveva ciapad la sgiovina Maria 'me mier domà per fàlla stà con lu, senza mai fà bell con lee. 

L'è venerad 'me Sant de tute i Gese che 'l permeten: a l'è stad deciarad anca patron de la Gesa catolega e l'è ciamad "el pussee cast": l'è anca el patron di paa e di lavorent.

## Riferiment
*Treccani

## Alter proget
Abondi de Com

L**'Abondi de Com** (... - Com, 468) a l'è stad un vescov de origin bizantina, venerad 'me sant de tute i gese che 'l permeten.

A l'è el patron de Com e anca co-patron de la diocesi de Lugan. El so santuari pussee important a l'è la basilega de Sant Abondi.

## Riferiment
*Santi e Beati

## Alter proget
Parch Norma Cossetto

El **parch Norma Cossetto**, un temp dedicad a l'Ugo Foscolo, a l'è un parch del comun de Busti Grandi in tra el stradon che 'l conliga la veggia stazzion di Nord e la Gesa de San Grigoeu e 'l palazzet de via Lodovigh Ariost.

Un temp a gh'era el fopon de la cità.

## Riferiment
*Busto, il parco di via Foscolo intitolato a Norma Cossetto, vittima delle foibe

## Alter proget
Jack Doohan

El **Jack Doohan** (Gold Coast, 20 de sginer 2003) a l'è un pilota d'auto australian, che 'l corr in Formula 1 con l'Alpine del 2025, anca se sgiamò in l'ultima gara del 2024, a sostituì l'Esteban Ocon, l'ha corrud.

El corr cont el numer 61 e l'è stad do voeulte vize-campion de la Formula 3 de l'Asia, una voeulta de la Formula 3 FIA e del 2023 l'è rivad terz in Formula 2. L'è fioeul del Mike, cinch voeulte campion del Motomondial.

## Ligam de foeura
*Sit ofizzial

## Alter proget
Gesa de Santa Maria in Strada

La **gesa de Santa Maria in Strada** a l'è una gesa storega del center de Monscia, in provincia de Monscia-Brianza e arcidiocesi de Milan: in pè del 1357, l'era stada fada su di francescan in su proget de l'Ambrosiolus, con la faciada d'incoeu che l'è del Carlo Maciachin, fada del 1870.

## Riferiment
*BeWeB

## Alter proget
Antoni Mangiacavai

L**'Antoni Mangiacavai** (secol XV - secol XVI) a l'è stad un scultor lombard: originari del comasch, l'ha lavorad arent a Bressa e l'è regordad soratut per el portal del Dom de Salò e per el monument funerari del Nicolò Orsin.

## Bibliografia
*Matteo Ceriana, Tullio Lombardo: scultore e architetto nella Venezia del Rinascimento, Venezia, 2006.
CUS Bari

El **CUS Bari** a l'è el center polisportiv di università de Bari, o ben l'Università di Studi e 'l Politecnegh.

## Ligam de foeura
*Sit ofizzial
Gesa de la Cà Granda

La **gesa de la Cà Granda**, dedicada a la Maria Nonziada, a l'è una gesa parochial de Milan: la se troeuva apont dent a la Cà Granda e, per vegg dirit de l'Ospedal Magior, a l'è una parochia e l'arcivescov de Milan a l'è el so curad: incoeu la fa anca de capella per i student de l'università di Studi de Milan.

## Storia
L'è stada fada su del 1637 in su proget del Giovann Batista Pessina, del Franzesch Maria Righin e del Fabi Mangon cont el finanziament de la familia Carchen: l'è doperada oltra che 'me gesa 'me cimiteri, fina ai decret austriegh del secol XVIII che proibissen de meter sota i mort in cità. A gh'era sgiamò una capella, minga fornida, in di prim temp de l'ospedal, che però la bastava minga per i so besogn: gh'è stad anca un proget de fàlla su ancamò del Carlo Borromee in su proget del Pellegrin Tebald.

Cont i cinch giornade de Milan e Porta Tosa mituda sota assedi del Feldmaresciall Radeschi el Governo Provisori de Lombardia ghe dà el permess a l'ospedal de meter sota i mort in la revoeulta e insì la deventa un sacrari per lor fina al 1895, quand che l'è fad su el noeuv memorial in la piazza che poeu gh'hann dedicad e i oss inn spostad. Intorna al 1850 inveci a l'è fad su el cor e in tra el 1872 e 'l 1873 inn tirad su i altar laterai menter del 1884, per i 300 agn de la mort del Borromee, inn mitude di vedrade del Pompee Bertin in su dissegn del Lodovigh Pojagh.

La gesa la subiss di bei dagn in la segonda guerra mondiala ma, a diferenza de la pupart de la Cà Granda, a l'è minga trada sgiò, anca se 'l so dedent a l'è restruturad fiss. In di agn '80, per adatàlla ai disposizzion del Concili Vatican II, a l'è mitud un altar a tavola insema a una pedana de legn.

Del 2013, cont un finanziament de la Fondazzion Cariplo e de la Region Lombardia la cripta a l'è restaverada in manera conservativa e inn trovad di fresch de danze de scheleter del Volpin.

## Architetura

La gesa l'è a pianta quadrada e l'è spartida in du pian: antigament de quell de sora se andava dent de l'ospedal e de quell de sota di Navili, menter incoeu in quell de sota se va dent de una porta lateral. La gesa la gh'ha minga una faciada vera e propia, desgià che se va dent del cioster.

Sora de l'altar magior a gh'è una pala del Guercin fada del 1639.

### La cripta
La cripta, che incoeu se po visità 'me part del Musee de la Cà Granda, la gh'ha dent un altar e di rest, tegnud mal, del sacrari che heven fad per i mort in di cinch giornade: sota gh'è anca un sepolcher, indova che se meteven i mort, circa 150 mila.

Gh'è in mostra anca di lapid e di statovete di mort: quella pussee interessanta l'è quella de la Florida, una fiolina che l'è morta e i che sgent gh'hann fad un monument in soa memoria.

## Riferiment


## Alter proget
Leopoldo Maggi

El **Leopoldo Maggi** (Ransc, 15 de masg 1840 - Pavia, 7 de marz 1905) a l'è stad un biolegh, zoolegh e geolegh italian: lauread e professor a l'università di Studi de Pavia, l'è stad vun di prim italian a studià i protozoa e, anca se i so studi eren influenzad de la teoria de la generazzion spontanea, inn stad ben important.

Part de la soa collezzion l'è andada poeu in del Musee de Storia Natural de l'università.

## Riferiment
*Treccani

## Alter proget
Carlo Porro (naturalista)

El **Carlo Porro** (Com, 12 de marz 1813 - Milan, 25 de marz 1848) a l'è stad un naturalista e patriota italian.

Diplomad al licee san Lissander de Milan e lauread a l'università di Studi de Pavia del 1836, el va a studià sienze naturai a Paris e 'l deventa amis del Giorg Jan e del Giuseppe De Cristoforis: quand che 'l Giuseppe el moeur el convinc el Gabrio Casati a ciapà in eredità la soa collezzion, che poeu el Jan l'organizarà in del Musee de storia natural de Milan.

El moeur in di cinch giornade de Milan, ciapad presoner di austriegh in ritirada, in d'un cas mai mitud in ciar.

## Riferiment
*[Treccani](https://www.treccani.it/enciclopedia/carlo-porro_res-fa502365-ed19-11e6-b5f4-00271042e8d9_(Dizionario-Biografico)/)
Torr Locadell

La **Torr Locadell** (*Torre Locatelli* in italian) a l'è un palazz de Milan che 'l se troeuva in piazza de la Republega al numer 27. L'è stada fada su in tra el 1936 e 'l 1939 in su proget del Mario Bacciocchi e la gh'haveva de vességh una torr giomella arenta, ma l'è mai stada tirada in pè, inveci al so post l'è fada su la Torr Breda: 'sti do torr gh'haveven de vesser un ingress monumental vers la stazzion centrala de Milan.

## Riferiment
*Milano | Porta Nuova – Terminato il restauro della torre Locatelli

## Alter proget
Musee de la Diocesi (Bitonto)

El **Musee de la Diocesi** de Bitonto a l'è una sezzion del musee de l'arcidiocesi de Bari-Bitonto insema a la sezzion baresa.

Vert del 1970, quand che i do diocesi eren ancamò destacade, l'è renoeuvad del 1986, con l'union di diocesi: la collezzion la scomincia de l'influenza bizantina per rivà poeu a di esempi rari de coltura francescana in Bassitalia, gh'è poeu di esempi de art sciora de la Contrareforma e di ared sacher e di vestiment. Se troeuven dent anca di esempi de art del Dom de Bitonto e de alter gese del territori.

## Riferiment
*Museo Diocesano - Sezione di Bitonto 

## Alter proget
Teater San Dumènic

El **Teater San Dumènic** (in origin *Teàter San Dumènec*) a l'è el teater de Crèma.

Gh'è nutìsia del sìt in del 1294 cùme cèsa de san Dumènic. In del pasàa di ann, l'è stài un mercad, un uspedàl e una palestra. L'è dal 27 de nuèmber del 1999 che l'è diventàd el teàter üficiàl de Crèma.

## Ligam de foeura

*Sit üficiàl

## Alter proget
Teater cumünal Cecilia Gallerani

El **Teater cumünal Cecilia Gallerani** l'è el teater cumünàl de San Giuan in Crus.

El teater l'è stài pensàd in del 1923 da la sucietà La Patriottica e crumpàd dal Cumün in del 1932. Fin ai ann '60 l'è 'ndài tütt ben, ma dùpu l'ha saràd sü fin al 1983, quant l'ha ricumincià a fà spetàcui. In del 2003 l'è stài intitulad a Cecilia Gallerani, la sciùra cun l'ermelìn pitürada da Leunàrd, e che l'è diventàd el teàter üficiàl de San Giuànn.

## Riferimént


## Ligam de foeura

* Sit üficiàl 

## Alter proget
Cesa de San Benedet (Albin)

La **cesa de San Benedet** a l'è una cesa de Albin: la sa troeuva in la frazzion de Badéa, in provincia e diocesi de Berghem.

Cesa 'n stil romanegh del secol XII: fina al 1789 l'è staccia una badéa, quand che l'è ciapada del Stat venezzian, e del 1808 la popolazzion la crompa e del 1831 ghe fà su una noeuva parochia.

## Riferimencc
*BeWeB

## Olter progecc
Pompeo Cambiasi

El **Pompeo Cambiasi** (Milan, 9 de setember 1840 - Montecatini Terme, 8 de setember 1908) a l'è stad un musicolegh e politegh italian. 

## Biografia
Fioeul de l'Isidoro e de la Cirilla Bianca, l'ha portad inanz la passion del pader per la musega, in principi 'me lavorà e, dopo vesser andad in politega, a temp parzial.

Del 1869 a l'è sernid 'me delegad del teater de Vares e, del 1872, 'me consejer provincial a Com: a l'era anca part de la ministrazzion de la Scala, de la che l'era anca palchetista, e de l'ospizzi per i musicista.

A l'è stad sindegh de Bizzozer del 1865 al 1880 e per un bell poo de temp assessor municipal de Milan, a l'è elesgiud deputad in la XVIII legisladura a Vares.

In di ultim agn de la soa vita el scrivarà di test in sui teater de Milan e Vares, insì de portà la popolazzion a sostegnìi pussee. A l'è mitud sota un del Cimiteri monumental de Giubian, ghe dedichen poeu una via a Milan e un parch per i fiolit a Bizzozer, che in del menter l'era deventad un quarter de Vares.

## Riferiment


## Alter proget
Porta Romana (porta romana de Milan)

La **porta Romana** (istess in latin) a l'era vuna di porte romane de Milan, destrugada in l'assedi de la cità de part del Barbarossa del 1162. De la porta la scominciava la via Mediolanum-Placentia, che la tacava Mediolanum a Piasenza e, de la, a Roma, de chi el nom.

El prim trat de la strada a l'era la Via Porticata, cont un arch de trionf al principi, quella roba chi l'è stada fada su quand che Milan l'è vegnuda capital de l'Imperi d'Ocident. Arent a gh'era la gesa de San Giovann in Conca e la Gesa de San Nazar, do basileghe paleocristiane.

## Riferiment
*Romano Impero
Palazz Cernezz

El **Palazz Cernezz** a l'è el palazz municipal de Com, che 'l se troeuva in del center de la cità, propi arent a la basilega de San Fedel: el gh'ha dent anca una veggia torr de l'età de Mez.

## Storia
El palazz a l'è fad su in di secoi XVI-XVII e l'è stad doperad di familie nobil Cem, De la Porta e Cernezz, de che ciapa el nom moderno, e poeu ai Broca e ai Bruni.

Del 1853 a l'è crompad del comun che, dopo di lavorà, el serniss 'me noeuv municipi e 'l dopera 'me sede de varie istituzzion comunai: i lavorà ghe metarann un poo ma del 1857, in ocasion de la visita de l'Imperador d'Austria, sarann fornid.

## Architetura
I sale pussee importante inn quella del Consili, che la gh'ha un camin baroch e i tapezzarie originai, oltra a di mobil antigh ciapad de la Villa Olm, e quella di stema che, dopo di restaver, la gh'ha pu dent di stema: anca se 'l palazz el guarna di oeuvere inn stade per la pupart spostade in la Pinacoteca civega.

## Riferiment


## Alter proget
Nicolò II d'Est

Ol **Nicolò II d'Est** (1338-1388), ciamad *ol Zop*, l’è stait un nobel lombard, member de la Cà d'Est, marqes de Ferrara del 1361 fin a la so mort.

## Biografia
### Infanzia
L'era s'ciet del Sior de Ferrara, Modena e Parma, Obiz II, e de la so moier, Lipa Ariost.

### Ol poder
Ind el ciapar ol poder sora i so stats, l'ha fait lianza coi Sior de Padova, Verona e Mantova contra ol Bernabò Viscont. Ind el 1362 l'è indait con tuta la so cort a incontrar la Verda de la Scala (qe l'havress sposad l'istess ann), a la porta de Formignana.

Ind un inconter a Viterb ind el 1367 l'ha otegnid la protezion del papa Urban V. Intratant Rej l'era tirada vià a'l Feltrin Gonzaga e vendida a'l Bernabò Viscont e Faenza, qe l'era apena staita ciapada, l'era conquistada del Astor I Manfred.

### Ferrara

Con la so sioria, Ferrara l'ha començad a ciapar la reputazion de citaa meraveiosa. Ol marqes l'ha aidad a far plu bei tants monuments citadin, e l'ha inviad la costruzion del Castell Estens despos d'una revolta popolar del 1385.

### Mort
L'è mort ol 26 de marz del 1388 e ol so funeral l'è stait celebrad ind el Venerdé Sant. A dispet dei convenzion, tute i campane de la citaa i ha sonad a martell. Ol so sucessor l'è stait l'Albert V d'Est.

## Referiments
*  
*  
*  Ludovico Antonio Muratori. *Delle antichità Estensi*. 1717, Modena;
*  G. B. Pigna. *Historia dei Principi d'Este*. 1570, Ferrara.
*  

## Olter projets
Cros Verda Bagg

La **Cros Verda Bagg** (*Croce Verde Baggio* in italian) a l'è 'na sociazzion de volontariad fada su del 1911 a Bagg e ancamò ativa in del setor del socors sanitari: la gh'ha sed in Piazza Cesare Stovani, in del center del quarter.

L'è part de l'Associazione Nazionale Pubbliche Assistenze.

## Storia
La sociazzion l'è fada su del 1911 'me ram baggin del moviment de la Cros Verda: in la banda de Milan el servizzi di publegh assistenze l'era propi ativ e un quaj ann prima l'haveva menad a la fondazzion de l'Assistenza Publega Milanesa e de la Cros Verda Milan che, al temp de l'influenza spagnoeula, se sgioten insema in d'una sociazzion unega.

A fànn possibel la creazzion a l'è l'intervent de la Giuseppina Galanti Setti che, dopo che un so parent l'era mort perchè a Bagg calava 'n servizzi volontari de socors, la insubiss de fàlla su: la noeuva formazzion la gh'ha havud el suport de l'APM che gh'ha dad anca una letiga a man intant che i baggin podeven crompà un carr ambulanza. 

De quand che l'è stada fada su la gh'ha sed in la piazza central de Bagg, prima in d'una palazzina che l'è stada poeu trada sgiò per fà su i ofizzi del comun e, poeu, in la palazzina de adess del 1925, cont un temp in del mez in la palestra de la scoeula del comun: del 1912 a l'è fad su dent un ambulatori per i pover, vert un dì sì e vun no e gestid di dotor de l'Ospedal Magior. 

Con la fin de la prima guerra mondial e 'l tornà di baggit del front la sociazzion la se organiza mej e la met su un consili diretiv, che l'è bon de crompà, del 1925, un'autoletiga.

'Me tute i sociazzion de socors a l'è desligada sota el fassism e mituda sota a la Cros Rossa Italiana: dopo de la liberazzion a l'è fada su ancamò ma per i prim agn la resta domà 'me centralin telefonegh de la Cros Verda ambrosiana: del 1947 i baggit ghe dann di prestit a bon tass insì che la poda tornà autonoma e del 1953 l'è crompada una noeuva autoletiga e la se motorizarà a la svelta, con desmila pazzient straportad del 1972.

In ocasion di terramot del Friul del 1976 e de l'Irpinia del 1980 la sociazzion la mandarà di so mez e di so milizziot e la derva anca una catada de fond in tra la citadinanza.

Del 1984 la sociazzion la crompa la prima ambulanza de noeuva concezzion, fondada in sul modell Fiat Ducato, cont el dent medicalizad e i struture de suport, e sostituarann i vegge autoletighe.

## Atività
Oltra che al socors la sociazzion la se ocupa de divulgazzion sanitaria per i citadin, con di cors de prim socors vert a tucc e atività de informazzion in la biblioteca del quarter.

## Note


## Ligam de foeura
*Sit ofizzial
Biblioteca universitaria de Pavia

La **biblioteca universitaria de Pavia** la partegn al stat verta del 1754, voluda de la Maria Teresa d'Austria e con sed in del palazz central de l'Università de Pavia, in d'una sala progetada del Giuseppe Piermarini.

## Ligam de foeura
*Sit ofizzial

## Alter proget
Porta Vercellina (romana)

La **Porta Vercellina** (istess in latin) a l'era vuna di porte in tra i mure romane de Mediolanum, trada sgiò in l'assedi del 1162 del Barbarossa.

A l'era indova che incoeu gh'è la gesa de Santa Maria a la Porta, che de lee l'ha ciapad el nom: de la partiven varie strade per el Piemont d'incoeu, e la ciapa el nom de quella per Vercej. Dent arent gh'era el Palazz Imperial, el Teater e 'l Circh, menter apena foeura gh'era el mausolee imperial de San Vitor e la basilica martyrum.

## Riferiment
*Romano Impero
Goteg lombard

Ol **goteg lombard** l'è stait un stil de l'arqitetura gotega desvilupad in Lombardia, in particolar a Milan, intra i secoi XIII e XV. Qell stil qé, a'l prencepe portad ind el territore milanes dei frads cistercens, l'è deventad ol lenguaj artisteg prencepal del programa de patronaj dei Visconts, Sior de Milan. L'esempe plussee famos de qesta arqitetura l'è ol Dom de Milan.

## Contest storeg

La salida a'l poder de al fameia Viscont ind el 1282 l'è dovrada come data convenzional per ol prencepe de l'esperienza gotega ind el territore de la Sioria de Milan. La penetrazion de la nœva tendenza artistega a travers dei Alp l'è rivada circa despos d'un secol respet a l'Italia central, indove i prim esempe de goteg i è a cavall dei secoi XII e XIII. Qest retard l'era duxid a'l fort inradixament de l'arqitetura romanega, ligada anc a l'Imper, interompida del nœv cors politeg viscontee.

La conclusion de l’esperienza gotega la coincid con la fin de la sioria dei Visconts ind el 1447, col rivar d'un stil goteg tard qe al saress stait influenzad del Renassiment, per dar ol via a'l Renassiment lombard.

## Œvre prencepal
### I badie
* Badia de Cieravall
* Badia de Viboldon
* Badia de Marmond
* Badia de Mirasol

### Ol period viscontee
#### Arqitetura relijosa
* Dom de Milan
* Giexa del Sant Gotard in Cort
* Giexa de Sant Cristofen
* Giexa de Sant Lorenz a Malnoè
* Giexa de Sant Marc
* Giexa del Carmen
* Giexa de Sant Eustorj
* Basilega de Sant Jovann in Conca
* Basilega de Sant Calimer
#### Giexe descomparide
* Giexa de Santa Maria in Brera
* Giexa de Santa Maria a la Scala
#### Arqitetura civil e militar
* Lobia dei Œs
* Cà dei Panigarœla
* Palaz Nœv
* Palaz Boromee
* Cà dei Goran
* Cà dei Moriji
* Castell de Porta Jovia

## Referiments
*  ''Architetture del Gotico lombardo'', *Lombardia Beni Culturali*.

### Bibliografia
*  
*  
*  
*  
*  
*  
*  
*  
*  
*  

### Note
Piazza del Liberty

La **piazza del Liberty** a l'è una piazzeta de Milan mina deslonga de piazza del Dom: la ciapa el nom del vegg Hotel Cors, fad su in di prim agn del '900 e trad sgiò per i dagn de la segonda guerra mondial.

La faciada a l'è guarnada per el noeuv Palazz de la Società Reale Mutua di Assicurazioni, che l'è fad su al so post e 'l domina la piazza: in la piazza gh'è anca la Torr Tirrena e l'Apple Piazza Liberty, sota terra.

Di agn '50 al 2012 ghe posteggiaven i viture, de quell ann lì a l'è stada pedonalizada: del 2013 di lavorà la trasformen in d'una isola pedonal e del 2018 gh'è 'n oltra riqualifegazzion per l'Apple Store.

## Riferiment
*Piazza Liberty pedonale, ecco le nuove isole

## Alter proget
Nassionalism córs

Ol **nassionalism córs** (in córs : *naziunalismu corsu*, in sardo : *natziunalismu corsicanu* ) l’è ü müimènt sociàl, cültüràl e politegh che l' g’ha come obietìv ol recognossimènt de la Còrsega come nassiù indipendènt.

Ol pòpol córs l'ha sèmper desideràt l'indipendensa da i stacc invasur, prima da la Repöblega de Genua e in temp modèren dal stat franses. In di agn noanta e in del növ sècol, tance indipendentiscc e nassiunaliscc córs i ha facc di crimen contra ol stat franses, ach contra i abitancc franses e córs che i la süporta.

Incö i gh'è di particc regiunài pro-indipendensa, ma la magiùr part i è adóma per l'autonomia regiunal.

## Nòte
Masseria De Tullio

La **Masseria De Tullio** (anca *masseria San Gaetano*) a l'è una costruzzion del Cinchcent che la se troeuva a Bari, arenta a la veggia Caserma Magrone.

L'è sota el vincol de la Sovritendenza.

## Storia
El sit l'è tirad in pè intorna al '500 'me cà de piesé per la nobiltà: intorna al 1700 l'era in man a la familia Simi, de origin luchesa, e la passa poeu del 1852 al composidor Nicola De Giosa e vers la fin del '800 la passa ai De Tullio, che ghe vann a viver al principi del noeuv secol.

La sarà comunque gestida de la familia di masser di Frasca.

## Architetura
El proget el recorda la Torre Reddito de Triggiano, volsuda de l'Isabella d'Aragona. A l'è a du pian cont una gran cort e 'l pian de sora el guarna l'aspet originari del Millanoeuvcent.

Tacada gh'è una gesa dedicada al San Gaitan.

## Riferiment


## Alter proget
Amadeo de Souza-Cardoso

L**'Amadeo de Souza-Cardoso** (Amarante, 14 de nuember 1887 – Espinho, 25 de utuber 1918) l’è staa on pittor portoghes. L’è staa vun di primm pittor moderni del Paes, dopo vess trasferi a Paris al principi del secol XX, indova che l'è influenzad del cubismo e del futurismo. L’è tornaa in Portogall per la prima guerra mondial indova che l'ha provaa a desviluppà on sò stil personal, ma l'è mort a 30 agn per la pandemia de influenza spagnoeula.

## Alter progett
Teater Suciàl de Crèma

El **Teater Suciàl** a l'è stài un teater de Crèma.

Gh'è nutìsia del sìt adiritüra in del 1526. In del 1716 i hann custrüìd un teater nòv, püsè gròss, ch'el tegnèva püsè gènt. Fra 'l 24 e 'l 25 de genàr de 1937 gh'è stài un gròss incèndi, e i soci i hann mìss a dispusisiò un po de sòld per ricustrüil. In del 1939 l'è partìd el prugètt, ma la secùnda guèra l'ha blucàd tütt fin al dì d'incò.

## Bibliugrafia

* Mario Perolini, Origini dei nomi delle strade di Crema, Cremona, Tipografia Padana, 1976.
* Andrea Bombelli, Il teatro a Crema in Il teatro di Crema – Passato e futuro, Crema, Arti Grafiche Cremasche, 1987.
* Silvana Bergami, Ricerche sul teatro musicale di Crema, dal 1800 al 1937 in Il teatro di Crema – Passato e futuro, Crema, Arti Grafiche Cremasche, 1987.
Distret del Portogall

I **distret del Portogall** inn la partizzion de prim nivell del Paes e inn 18, che se sgionten do region autonome, o ben i Azore e Madera. Fad su del 1835 al temp de l'Imperi e per la pupart minga tocad, a gh'è la possibilità de fà su in del Stat di region ministrative e autonome che, quand che fade, caven via i distret: quella roba chi comunque l'è stada minga fada, foeura che per i do region autonome.

Desgià che el Portogall a l'è un stat unitari gh'hann no autonomia politega e inn guidad de un governador civil che, del 2011, l'è stad svujad di so poder ma che el resta, vist che ghe saria besogn de un emendament a la Costituzzion per toeull via.

## Lista

## Alter proget

## Riferiment
*Statoids
Pavion d'art contemporanea (Milan)

El **Pavion d'art contemporanea** (*Padiglione di Arte Contemporanea* in italian) a l'è un spazzi de esposizzion arent a la Villa Real volud de la Fernanda Wittgens e fad su in tra el 1951 e 'l 1953 in su proget de l'Ignazio Gardella.

L'è stad propi dannegiad de la bomba che la mafia l'ha mitud per fà la strage de via Palester e l'è stad fad su ancamò per la pupart sota l'assessorad del Philippe Daverio.

## Ligam de foeura
*Sit ofizzial

## Alter proget
Distret de Aveiro

El **Distret de Aveiro** (** in portoghes) a l'è un distret del Portogall con caploeugh .

El confina con .

## Riferiment
*Tutti i distretti e le regioni autonome del Portogallo

## Alter proget
Armamar

**Armamar** a l'è un comun del distret de Viseu in Portogall.

El gh'ha  abitant e una superfiss de  km2: el confina cont i comun de .

## Ligam de foeura
*[ Sit ofizzial]
## Alter proget
Serioeula Comenduna

La **Serioeula Comenduna** a l'è un rial de circa 4 km che 'l nass del Sere in tra Sen e Comendun, frazzion de Albin, fina a rivà a l'antiga Serioeula Granda vers l'abitad. La resaliss al secol XIII e, con la segonda guerra mondial, l'ha tacad a perder de importanza.

## Bibliografia
*Atlante storico del territorio bergamasco, Monumenta Bergomensia LXX, Paolo Oscar e Oreste Belotti.

## Alter proget
Gesa de San Franzesch de Sales (Milan)

La **gesa de San Franzesch de Sales** a l'è una gesa de Milan che la se troeuva in via de la Comenda: l'è stada fada su in tra el 1968 e 'l 1970 de l'architet razzionalista Vittorio Gandolfi.

## Riferiment
*BeWeB
Istitut Marchiondi

L**'Istitut Marchiondi** a l'era un istitut fad su a Milan in del '800 per l'educazzion di sgioven gram e che 'l gh'ha havud in tra i so alev el Govann Segantin.

In principi el gh'haveva sede in d'un palazz in zona Quadronn, indova che anca incoeu a gh'è una via che la se ciama Marchiondi, ma cont i dagn di bombe de la segonda guerra mondial a l'è spostad, del 1952, a Bagg, e 'l ciapa el nom *Marchiondi Spagliardi*. Quella sed chi a l'era minga quella de 'n classegh collegi ma pussee de una scoeula de vita, senza sbarre e roba compagna ma con di spazzi comun che favorissen el socializà: el Vittorio Sgarbi, dopo che l'hann sarrada su, el s'è mitud sota insì che la fuss restaverada e mituda a post.

## Riferiment
*Milano | Baggio – Nuova vita per l’ex Istituto Marchiondi-Spagliardi, diventerà uno studentato

## Alter proget
Horta

**Horta** a l'è un comun de la region autonoma di Azore in Portogall.

El gh'ha  abitant e una superfiss de  km2: l'è l'unegh comun de la soa isola.
## Ligam de foeura
*[ Sit ofizzial]
## Alter proget
Corvo (isola)

**Corvo** a l'è un'isola de la region autonoma di Azore in Portogall.

El gh'ha  abitant e una superfiss de  km2: a nivell aministrativ a l'è un comun e l'è l'unegh del paes a vesser spartid no in frazzion, in bas al statut politegh-ministrativ de la Region Autonoma di Azore che per lu i preved no.

El comun el gh'ha sed in la zona Vila do Corvo. 

## Ligam de foeura
*Sit ofizzial

## Alter proget
Alien Attack (artista de straa)

El **Alien Attack** l’è on artista de straa meneghin.

La soa òpera l’è componuu da ritrat de personagg del spettacol, de l’arte e de la cultura popolar associaa a di còrp che a creen on costrast divertent putost che desconsacrant e saritich.

Per creà i so mural, *Alien Attack* el droeuva di mascher (de sòlit ciamaa cont el nòmm ingles *stencil*); el gh’ha taccaa sòt a fà uso de 'sta tecnica chì in del 2010, de poeu d'havé vist el film *[[Exit Through the Gift Shop]]* de Banksy, l'artista de straa pussee famos del mond.

El nòmm d'art el vegn in del cors d'ona nòtt de occupazion d'on liceo milanes: sòta de l'effètt de sostanz psichedelich, di sò amis a l'hann scormagnaa "alien".

## Riferiment

* ANSA: Street art tra stencil e satira politica: ecco come Alien Attack racconta la società a Milano
Sant Ambroeus Football Club

La **Sant Ambroeus Football Club** (de spess scritt **St. Ambroeus** oppur, in manera fallada, **Sant’Ambroeus**) l’è ona associazion sportiva amadorial de folbal fada su de rifugiaa e gent che la domanda asili che la opera a Milan.

## Stòria
L’associazion la nass in del 2018 da l’union de dò squader ligaa a di center de recojenza milanes: i Corelli Boys e i Black Panthers e la riess a iscrivess a la FIGC grazie a ona colletta promovuda sui social.

In del 2019 la se sposta de Port de Mar a piazza Biegrass e l’istess ann la forma on consorzi, la Fair Play Arena, cont alter dò associazzion del mond del spòrt: la Stella Rossa, ona squadra de rugby, e l’associazion No League. A partì del settember del 2020, i trè società gh’hann in gestion el center sportiv de Gòrla.

A la fina del 2021 la St. Ambroeus la fa su on’altra squadra de folbal maschil, che la giuga al campionaa de la federazion CSI, e ona squadra femminina.

## Simbol
Tutta la simbologia de la squadra la fa riferiment al capploeugh lombard:

* El nòmm vegn del sant patron de Milan;
* I color hinn el ross e el bianch (i istèss de Milan);
* El stemma gh'ha al center el coo d'on pivion, l'animal pussee ordinari de la città, simbol de umiltà, de spèss associaa al bordegament cittadin e trattaa mal.

## Riferiment
Dolz de Vares

El **Dolz de Vares** a l'è una torta tipega de la Lombardia, fada soratut in del caploeugh bosin. A l'è a bas de la farina de polenta.

## Storia
El dolz el gh'ha 'n origin popolar ma a metégh un meder el sarà vun di ofeller pussee famos de Vares, l'Antoni Zamberlet, che in di prim agn del '900 el voeul fà un dolz bon de representà la cità a partì de la soa tradizzion de mangià.

## Riferiment
*Amor polenta, per chi è in cerca di un dolce soffice e profumato
*“DOLCE VARESE”, una tradizione bosina
Camin del San Carlo

El **camin del San Carlo** a l'è un camin storegh, artistegh e religios dedicad al san Carlo Borromee: longh circa 200 km, el scomincia de Arona per rivà a Viveron, in di varie tape el toca el Sacher Mont de Andorn, la gesa de San Giovann al Mont, el parch de la Burcina e, soratut, el Sancarlon.

El conliga anca du diferent patrimoni UNESCO: i vari Sacher Mont de Lombardia e Piemont e i sit palafiticoi antigh.

## Riferiment
*Cammino di San Carlo

## Alter proget
Enea Salmegia

L**'Enea Salmegia** (Nember, intorna al 1565 - Berghem, 25 de fevrer 1626) a l'è stad un pitor lombard del tard Renassiment, che l'ha lavorad soratut a Berghem.

L'è nassud in la frazzion omonema de Nember e 'l se sa poch di so prim agn: el saria stad formad del Simon Peterzan, forsi insema al Carevasg, e in su soa comission l'havaria lassad una Nonziada in la Certosa de Garegnan. L'ha lavorad anca in la gesa de San Roch a Cals, in del santuari de Albin, in la Gesa de la Pas de Alzan, in del santuari de Desenzan al Sere, in del Santuari de San Patrizzi, in la Gesa de la Consolazzion de Milan e in la gesa de San Lissander de la Cros a Berghem. I so oeuvere inn in mostra in l'Academia Carrara, in la Pinacoteca de Brera e in del Castell Sforzesch de Milan.

Anca la soa fioeula, la Chiara, l'è stada una pitora.

## Riferiment
*Treccani

## Alter proget
Arca del Gaspar Vescont

L**'arca del Gaspar Vescont** a l'è un monument funerari che 'l se troeuva in la basilega de Sant Ustorgg a Milan: l'è stad volud al principi del XV secol del Gaspar Vescont, podestà de Vlesg omonem del vescov.

Del nivell de detai se pensa che l'è stada fada del Jacopin de Tradaa o, comunque, de la soa sercia.

## Bibliografia
*Michele Caffi, Della chiesa di Sant'Eustorgio in Milano, Milano, Tipografia Boniardi Pogliani, 1841.

## Alter proget
Aguiar da Beira

**Aguiar da Beira** a l'è un comun del distret de Guarda in Portogall.

El gh'ha  abitant e una superfiss de  km2: el confina cont i comun de .

## Ligam de foeura
*[ Sit ofizzial]
## Alter proget
Gian Giacom Dolcebuono

El **Gian Giacom Dolcebuono** (Milan, intorna al 1445 - Milan, 1510) a l'è stad un scultor lombard, originari del Tesin del dì d'incoeu.

Alev del Giovann Soree e del fredell Guinifort, l'è poeu ciapad a lavorà in la Fabrega del Dom, e 'l sarà el co-architet del Dom de Pavia insema al Giovann Antoni Amadee. El lavorarà poeu a Milan al Monester Magior, a la Gesa di Grazzie e a la Gesa di Spos, foeura a la Gesa de l'Incoronada a Lod e a la Certosa de Pavia.

## Riferiment
*[Treccani](https://www.treccani.it/enciclopedia/giovanni-giacomo-dolcebono_(Dizionario-Biografico)/)

## Alter proget
Antologia meneghina

L**'Antologia meneghina** a l'è 'n oeuvera in du volum del Ferdinando Fontana sbozzada del 1891 e poeu atualizada in pussee edizzion, con l'ultima sortida del 1915, un quaj ann prima de la mort de l'autor: la prima version a l'era in volum unegh.

In del prim volum de trata la storia de la literadura milanesa, de intender no domà 'me dialet urban ma pussee 'me lombard ocidental, tant che 'l dedica spazzi a tancc autor tesines, menter in la segonda quella de autor del Votcent.

L'oeuvera la gh'ha una dedica al Gaitan Crespi.

## Bibliografia
*Fontana, Ferdinando. Antologia meneghina. Belinzona. 1900
Gesa de Santa Maria in Brera

La **gesa de Santa Maria in Brera** a l'era un'antiga gesa de Milan fada su intorna al secol XII e trada sgiò in tra el 1808 e 'l 1809 per slargà la pinacoteca, insì la ven ciapada dent, in di facc, in del palazz de Brera, dopo vesser stada desconsacrada del 1806.

Gh'haveven lavorad sora o denter el Vissenz Fopa, el Giovanni di Balduccio, el Bernard Zenal, el Bernardin Luin  e 'l Franzesch Maria Righin. Dopo che l'hann trada sgiò bassrilev, scolture e quader inn mitud a Brera ma anca in la cassina San Fedel del Parch de Monscia, in del Musee d'art antiga del Castell Sforzesch e in del Musee de la Scenza e de la Tecnega.

La Gesa de San Lorenz a Malnoè, semper di Umiliad, a l'è ancamò in pè e l'è ispirada a lee.

## Riferiment
*LombardiaBeniCulturali

## Alter proget
Jacom Moraglia

El **Jacom Moraglia** (Milan, 7 de luj 1791 - Milan, 1 de fevrer 1860) a l'è stad un architet lombard propi ativ in tra la Lombardia e 'l Canton Tesin.

Alev de l'Academia de Brera cont el Giocondo Albertolli 'me maester, l'ha lavorad a l'arch de Porta Comasina a Milan e, in la cità, in la Gesa de Santa Maria a la Porta e a la Gesa de Santa Giustina, a Monscia l'ha lavorad a l'Antigh Seminari e a la Gesa de San Gerard, a Gorgonzoeula l'ha lavorad in la Gesa di sant Gervas e Protas e in Tesin al Palazz Civegh de Lugan e al Teater Social de Belinzona.

## Riferiment
*DSS

## Alter proget
Palazz Moron

El **Palazz Moron** a l'è un palazz de Berghem, arent a via Porta Penta, del 2020 part del patrimoni dei FAI: l'era de proprietà de la fameja Moron, sgent siora de Albin che l'era deventada potenta a Berghem.

## Riferiment
*LombardiaBeniCulturali

## Alter proget